CELEX: 32017R0324
Language: hr
Date: 2017-02-24 00:00:00
Title: Uredba Komisije (EU) 2017/324 оd 24. veljače 2017. o izmjeni Priloga Uredbi (EU) br. 231/2012 o utvrđivanju specifikacija za prehrambene aditive navedene u prilozima II. i III. Uredbi (EZ) br. 1333/2008 Europskog parlamenta i Vijeća u pogledu specifikacija za osnovni kopolimer metakrilata (E 1205) (Tekst značajan za EGP. )

25.2.2017   
            
            
               HR
            
            
               Službeni list Europske unije
            
            
               L 49/4
            
         UREDBA KOMISIJE (EU) 2017/324
   оd 24. veljače 2017.
   o izmjeni Priloga Uredbi (EU) br. 231/2012 o utvrđivanju specifikacija za prehrambene aditive navedene u prilozima II. i III. Uredbi (EZ) br. 1333/2008 Europskog parlamenta i Vijeća u pogledu specifikacija za osnovni kopolimer metakrilata (E 1205)
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1333/2008 Europskog parlamenta i Vijeća od 16. prosinca 2008. o prehrambenim aditivima (1), a posebno njezin članak 14.,
   uzimajući u obzir Uredbu (EZ) br. 1331/2008 Europskog parlamenta i Vijeća od 16. prosinca 2008. o uspostavi zajedničkog postupka odobravanja prehrambenih aditiva, prehrambenih enzima i prehrambenih aroma (2), a posebno njezin članak 7. stavak 5.,
   budući da:
   
               (1)
            
            
               Uredbom Komisije (EU) br. 231/2012 (3) utvrđene su specifikacije za prehrambene aditive navedene u prilozima II. i III. Uredbi (EZ) br. 1333/2008.
            
         
               (2)
            
            
               Te se specifikacije mogu ažurirati u skladu sa zajedničkim postupkom iz članka 3. stavka 1. Uredbe (EZ) br. 1331/2008 na poticaj Komisije ili nakon podnošenja zahtjeva.
            
         
               (3)
            
            
               Dana 21. studenoga 2014. podnesen je zahtjev za izmjenu specifikacija za prehrambeni aditiv osnovni kopolimer metakrilata (E 1205). Zahtjev je stavljen na raspolaganje državama članicama u skladu s člankom 4. Uredbe (EZ) br. 1331/2008.
            
         
               (4)
            
            
               Podnositelj zahtjeva zatražio je izmjenu definicije prehrambenog aditiva s obzirom na kratak opis proizvodnog procesa zbog modernizacije proizvodnog procesa. Nakon temeljite analize veličine čestice u postojećoj specifikaciji, podnositelj zahtjeva zatražio je promjenu veličine čestice praha.
            
         
               (5)
            
            
               Europska agencija za sigurnost hrane („Agencija”) donijela je mišljenje o sigurnosti predloženih izmjena specifikacija za osnovni kopolimer metakrilata (E 1205) kao prehrambenog aditiva (4). Na temelju podataka koje je dostavio podnositelj zahtjeva i uzimajući u obzir izvornu procjenu te tvari iz 2010. (5), Agencija je zaključila da predložene izmjene specifikacija prehrambenog aditiva osnovnog kopolimera metakrilata (E 1205) ne predstavljaju sigurnosni rizik.
            
         
               (6)
            
            
               Uredbu (EU) br. 231/2012 stoga bi trebalo na odgovarajući način izmijeniti.
            
         
               (7)
            
            
               Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
            
         DONIJELA JE OVU UREDBU:
   Članak 1.
   Prilog Uredbi (EU) br. 231/2012 mijenja se u skladu s Prilogom ovoj Uredbi.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 24. veljače 2017.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 354, 31.12.2008., str. 16.
   
   
      (2)  SL L 354, 31.12.2008., str. 1.
   
   
      (3)  Uredba Komisije (EU) br. 231/2012 od 9. ožujka 2012. o utvrđivanju specifikacija za prehrambene aditive navedene u prilozima II. i III. Uredbi (EZ) br. 1333/2008 Europskog parlamenta i Vijeća (SL L 83, 22.3.2012., str. 1.).
   
      (4)  EFSA Journal 2016.; 14(5):4490, str. 13.
   
      (5)  EFSA Journal 2010.; 8(2):1513, str. 23.
   
      PRILOG
      U Prilogu Uredbi (EU) br. 231/2012 unosi za prehrambeni aditiv E 1205 osnovni kopolimer metakrilata mijenjaju se kako slijedi:
      
                  1.
               
               
                  Unos za definiciju zamjenjuje se sljedećim:
                  
                              „Definicija
                              
                           
                           
                              Osnovni kopolimer metakrilata dobiva se toplinski kontroliranom polimerizacijom monomera metil metakrilata, butil metakrilata i dimetilaminoetil metakrilata, otopljenih u propan-2-olu korištenjem sustava za pokretanje donora slobodnih radikala. Kao agens za modifikaciju lanca koristi se alkil merkaptan. Otopina polimera ekstrudira se i granulira pod vakuumom radi uklanjanja ostataka hlapljivih sastojaka. Tako nastale granule stavljaju se na tržište u tom obliku ili ih se melje (mikronizacija).”
                           
                        
            
                  2.
               
               
                  Unos za veličinu čestice zamjenjuje se sljedećim:
                  
                              „Veličina čestice praha (kada se koristi, stvara film)
                           
                           
                              < 50 μm najmanje 95 %
                              < 20 μm najmanje 50 %
                              < 3 μm najviše 10 %”